**Duchovné zamyslenie**

na 34. nedeľu v cezročnom období,

Slávnosť Krista Kráľa,

 21. novembra 2021

 Milí priatelia,

 drahí bratia a sestry!

 Čím som starší, tým častejšie sa v spomienkach vraciam do svojho detstva a rodného domu. Vo svojich predstavách som v našej veľkej kuchyni. V zime voňala škoricou z vareného vína, šípkovo-lipovým čajom, rodinnou pohodou, spoločnou modlitbou, spoločenskými hrami i výborným maminým jedlom. Mamu „vidím“ stáť pri sporáku, otec si hovie na kanape a ja si píšem úlohy do školy. V  mojej izbe sa v spomienkach ponáram do kútika detskej knižnice, v ktorej boli kompletné príbehy divokého západu z edície „stopy“
a mnoho rozprávok a povestí z domova i zo sveta. V máloktorej rozprávke nevystupoval starý, unavený kráľ, krásna alebo rozmaznaná princezná, či chrabrý alebo bojazlivý princ. Boli plné zakliatych kráľovstiev, podlých a úlisných radcov i všedných hrdinov. Zvláštne na tom je, že všetky boli takmer o tom istom, a pritom vždy o inom. Ich krása, okrem posolstva, spočívala, ako to definuje filozofia, v „jednote rozličností“.

V dnešnom *evanjeliu* (Jn 18, 33b-37) Ježiš pred Pilátom hovorí: *„Moje kráľovstvo nie je z tohto sveta. Keby moje kráľovstvo bolo z tohto sveta, moji služobníci by sa bili, aby som nebol vydaný Židom. Lenže moje kráľovstvo nie je stadiaľto“* (Jn 18, 36). Pilát sa ho spýtal: *„Tak predsa si kráľ?“* (Jn 18, 37). Tento dialóg zaznamenali aj všetci synoptickí evanjelisti (porov. Mt 27, 11-14; Mk 15, 1-5 a Lk 23, 1-5).

 V Starom zákone bol *Jahve* vnímaný ako *kráľ Izraela*. Nástupom *kráľovskej doby*, v 11. stor. pred Kr., sa pojem *Izraelské kráľovstvo* vnímalo ako *kráľovstvo Božie*, hebr. *Gan eden – rajská záhrada*. Protipólom *kráľovstva Božieho,* ríše večného šťastia a radostibol *Gejhinom,* to jest miesto hrôzy a utrpenia, hebr. *še´ol* *– peklo*.

V otázke *kráľovstva* pozná Nový zákon dva základné termíny. Prvý je: *kráľovstvo Božie*, gr. *Basileia tú Theú*, lat. *regnum Dei*. Druhý je: *kráľovstvo nebeské*, gr. *Basileia tón uranón*, lat. *regnum coelorum*. Obe podoby sa v Novom zákone vyskytujú vyše 80-krát.Svätí evanjelisti Marek, Lukáš a Ján používajú výhradne termín *kráľovstvo Božie.* Marek 10-krát, Lukáš 27-krát a Ján 2-krát. Matúš 4-krát používa termín *kráľovstvo Božie* a ako jediný, až
30-krát, *kráľovstvo nebeské.* To možno vysvetliť tým, že jeho evanjelium bolo adresované Židom, ktorí sa z úcty k Božiemu menu bránili používať spojenie *kráľovstvo Božie*. Nahradili ho termínom *kráľovstvo nebeské*. Ostatné evanjelia boli adresované Grékom, a teda nemali problém používať *Božie meno*. Jedine u sv. Matúša je na tom istom mieste v gréckej Septuaginte, aj v slovenskom preklade výraz *kráľovstvo Božie* a v latinskej Vulgáte je *kráľovstvo nebeské* (porov. Mt 19, 24). Ježiš oba termíny, *kráľovstvo Božie* i *kráľovstvo nebeské*,spája v osobný výraz *„moje kráľovstvo“* (porov. Lk 22, 30; Jn 18, 36). V intenciách Ježišových slov: *„Ja a Otec sme jedno“* (Jn 10, 30), je zároveň *kráľovstvom nebeského Otca.*

 Ako to dokumentujú Ježišove slová pred Pilátom, *„jeho kráľovstvo“* nie je totožné s pozemskými kráľovstvami. To nie je kráľovstvo na spôsob starovekej tyranie alebo dejinných monarchií, či súčasných konštitučných kráľovstiev. Kráľovstvo *Božie*, či *nebeské*, nie je postavené na moci, vplyve, politike, armáde, peniazoch, násilí a iných pozemských nevyhnutnostiach. Ježišovo kráľovstvo je *duchovné kráľovstvo* pre ľudí, ktorí milujú, odpúšťajú, veria a túžia po „čistej vlasti“. Je nekonečne krajšie od všetkých pozemských cisárstiev, kráľovstiev, republík, či takých alebo onakých štátov v celej ére ľudstva. Je to kráľovstvo dokonalosti a svetla, ku ktorému sa nedá prirovnať žiadna pozemská inštitúcia. Je to *„kráľovstvo pravdy a života, kráľovstvo svätosti a milosti, kráľovstvo spravodlivosti, lásky a pokoja“* (porov. Omšová prefácia na Krista Kráľa).

Akokoľvek uvažovať o Božom kráľovstve by bolo neúplné až nedostačujúce, keby sme tak nerobili v kontinuite posolstva *O* *poslednom súde* (porov. Mt 25, 31-46). V ňom čítame: *„Až príde Syn človeka... zhromaždí všetky národy a on oddelí jedných od druhých... Kráľ povie tým, čo budú po jeho pravici: ´Poďte, požehnaní môjho Otca, zaujmite kráľovstvo, ktoré je pre vás pripravené od stvorenia sveta. Lebo som bol hladný a dali ste mi jesť, bol som smädný a dali ste mi piť´... Potom povie aj tým, čo budú zľava: ´Odíďte odo mňa, zlorečení, do večného ohňa, ktorý je pripravený diablovi a jeho anjelom! Lebo som bol hladný a nedali ste mi jesť; bol som smädný a nedali ste mi piť´...“*(Mt 25, 31-32. 34-35. 41-42). Podľa týchto slov, večnosť nie je len niečo vzdialené, ale zároveň aj veľmi blízke. O tom, čo bude náplňou našej večnej budúcnosti, sa rozhoduje už dnes a počas celého nášho života.

V knihe *Milosrdne dobrý* spomína Juraj Kamas príbeh z knihy *Slovo v premenách*.Hovorí o istom indiánskom kmeni, ktorého náčelník, cítiac, že sa blíži jeho koniec, si zavolal svojich troch synov. Za úlohu im dal vyjsť na vrchol posvätnej hory, pod ktorou žili, a prikázal im z nej priniesť to najkrajšie, čo tam objavia. Ktorý z nich najlepšie obstojí
v skúške, bude novým náčelníkom.

Prvý syn priniesol otcovi najkrajší kvet, aký na ťažko prístupnom mieste rástol. Druhý mu priniesol vetrom a vodou krásne obrúsený vzácny kameň. Keď sa pred otca dostavil tretí syn, ruky mal prázdne. Otcovi povedal: „Nemám nič, čo by som mohol ukázať. Ale ako som stál na vrchole posvätnej hory, videl som, že na druhej strane je krásna zelená krajina a uprostred čisté jazero. A mojou víziou je, že tam by mohol odísť náš kmeň a mal by lepší život. Bol som tak ohromený tým, čo som videl, že nič z hory sa nevyrovná tomu, čo by som ti mohol doniesť.“ Starý náčelník mu na to odpovedal: „Ty budeš vodcom nášho kmeňa, pretože si zo všetkých priniesol najcennejší dar, dar vízie lepšej budúcnosti.“

Ježiš – Kristus Kráľ sa nenarodil v kráľovskom paláci, ale v maštali. Nenosil rúcho z brokátu, či zamatu, ale z obyčajného plátna. Na hlave nemal zlatú korunu so vzácnymi kameňmi, ale tŕňový veniec s ostňami. Nesedel na vyrezávanom tróne zo slonoviny, ale visel na drevenom kríži. Nemal nič z toho, čo mávajú pozemskí vládcovia, a predsa mal ďaleko viac. Mal niečo, čo nikto iný. Víziu našej budúcnosti a večného šťastia. Ježiš nás neustále nosí vo svojom srdci, tak prečo sa strachovať?

Milí priatelia, svätá Matka Tereza z Kalkaty hovorí: *„Jedna vec nám stále zabezpečuje nebo. Sú to skutky lásky a milosrdenstva, ktorými napĺňame naše životy.“* Ježišu, Kráľ na kríži, až prídeme k tebe, buď milostivý k našim pokleskom a štedrý k našej láske. Miserere nobis, Domine!

 **Štefan Kováč Adamov**